Il Comitât dai ministris dal Consei de Europe al à dât fûr il secont rapuart su la situazion des lenghis minoritariis in Austrie. Intal document si invide il guvier austriac a meti adun une politiche organiche pe tutele e pe promozion des lenghis minorizadis daûr dai criteris fissâts de Cjarte europeane pes lenghis regjonâls o minoritariis. In particolâr si domande di garantî la pussibilitât di doprâ ad in plen sloven, cravuat e ongjarês cu lis autoritâts aministrativis e judiziariis des regjons là che a vivin chestis comunitâts. Il rapuart al sburte ancje par intervignî sul sisteme scolastic di maniere che al garantissi une ufierte formative intes lenghis minorizadis in stât di rispuindi al aument des domandis par chest servizi. Cun di plui si racomande di incressi la programazion radiotelevisive publiche massime pe comunitât ongjarese, e di judâ di plui la stampe locâl par sloven, cravuat e ongjarês.
Font: Eurolang, 17/03/09
fur_Latn fra_Latn